Drie sterf toe motor boom trefFoto: ER24 Drie mense is dood en nog een beseer nadat ŉ motor Saterdagaand buite Hartbeesfontein in Noordwes teen ŉ boom gebots het. Werner Vermaak, woordvoerder van ER24, het gesê die ongeluk het omstreeks 18:00 op die R507 sowat 20 km buite Hartbeesfontein gebeur. “Paramedici het met hul aankoms op die toneel twee vroue en ŉ man in die voertuig gevind waar dit teen die boom gestaan het. Daar was niks wat vir hulle gedoen kon word nie en hulle is dood verklaar,” het Vermaak gesê. ŉ Vierde pasiënt, die enigste oorlewende van die ongeluk, het matige beserings opgedoen. Hy is uit die voertuig gehaal en deur ŉ plaaslike ambulansdiens na ŉ hospitaal geneem. “Die brandweer moes meganiese toerusting gebruik om die liggame van die drie oorledenes uit die voertuig te verwyder,” het Vermaak gesê. Die oorsaak van die ongeluk word deur die polisie ondersoek.